Title: ประกาศกรมการขนส่งทางบก เรื่อง การจัดทำประวัติคนขับรถยนต์สาธารณะ รถยนต์บริการธุรกิจ รถยนต์บริการทัศนาจร

ประกาศกรมการขนส่งทางบก

ประกาศกรมการขนส่งทางบก
เรื่อง
การจัดทำประวัติคนขับรถยนต์สาธารณะ รถยนต์บริการธุรกิจ
รถยนต์บริการทัศนาจร

อาศัยอำนาจตามความในข้อ ๘ แห่งกฎกระทรวงกำหนดเครื่องแต่งกาย
เครื่องหมาย ประวัติคนขับรถ บัตรประจำตัวคนขับรถ และการแสดงบัตรประจำตัวคนขับรถยนต์สาธารณะ
รถยนต์บริการธุรกิจ รถยนต์บริการทัศนาจร และรถจักรยานยนต์สาธารณะ พ.ศ. ๒๕๔๘ ออกตามความในพระราชบัญญัติรถยนต์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๓) พ.ศ. ๒๕๔๗ อธิบดีกรมการขนส่งทางบกจึงออกประกาศกำหนดหลักเกณฑ์
วิธีการ และเงื่อนไขการจัดทำประวัติคนขับรถยนต์สาธารณะ รถยนต์บริการธุรกิจ รถยนต์บริการทัศนาจรไว้
ดังต่อไปนี้

ข้อ ๑  ในประกาศนี้ รถยนต์สาธารณะ
ได้แก่ รถยนต์รับจ้าง รถยนต์รับจ้างระหว่างจังหวัดรถยนต์รับจ้างสามล้อ
และรถยนต์สี่ล้อเล็กรับจ้าง

ข้อ ๒  เจ้าของรถยนต์สาธารณะ รถยนต์บริการธุรกิจ รถยนต์บริการทัศนาจร
ต้องจัดทำประวัติคนขับรถสำหรับรถของตนตามแบบท้ายประกาศนี้ และให้จัดเก็บไว้ ณ ที่ทำการ
สำนักงานหรือที่อยู่อาศัยของตน เพื่อให้สามารถตรวจสอบได้ตลอดเวลาที่คนขับรถนั้นยังปฏิบัติหน้าที่กับตนและภายในหกเดือน
นับแต่วันที่คนขับรถนั้นพ้นจากการปฏิบัติหน้าที่ขับรถ

ข้อ ๓  ให้เจ้าของรถจัดส่งสำเนาประวัติคนขับรถตามแบบที่กำหนดไว้ในข้อ
๒ ให้นายทะเบียนกรุงเทพมหานคร หรือนายทะเบียนจังหวัดที่รถนั้นจดทะเบียนอยู่ แล้วแต่กรณี
โดยในครั้งแรกให้จัดส่งพร้อมกับการยื่นจดทะเบียนรถ การยื่นเสียภาษีประจำปี หรือการยื่นขอเปลี่ยนประเภทรถเป็นรถยนต์สาธารณะ
รถยนต์บริการธุรกิจ รถยนต์บริการทัศนาจร และในคราวต่อไปให้จัดส่งก่อนหรือพร้อมกับการยื่นขอเสียภาษีประจำปีของทุกปีโดยวิธีการอย่างหนึ่งอย่างใด
ดังต่อไปนี้
(๑)  จัดส่งเป็นเอกสาร
(๒)  จัดส่งเป็นแผ่นบันทึกข้อมูล (DISKETTE
หรือ CD)
(๓)  จัดส่งทางคอมพิวเตอร์เป็นจดหมายอิเล็กทรอนิกส์
(E - MAIL)

ข้อ ๔  ในกรณีที่คนขับรถพ้นจากการปฏิบัติหน้าที่ หรือมีการเปลี่ยนแปลงเกี่ยวกับประวัติของคนขับรถ
ให้เจ้าของรถมีหน้าที่จัดส่งสำเนาการเปลี่ยนแปลงรายละเอียดเกี่ยวกับประวัติของคนขับรถตามแบบท้ายประกาศนี้โดยวิธีการอย่างหนึ่งอย่างใดตามที่กำหนดไว้ในข้อ
๓ ให้แก่ นายทะเบียนกรุงเทพมหานคร หรือนายทะเบียนจังหวัด แล้วแต่กรณี ภายในสิบห้าวันนับแต่วันที่มีการเปลี่ยนแปลง

ข้อ ๕[๑]
 ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศ

ประกาศ
ณ วันที่ ๑๔ ธันวาคม พ.ศ. ๒๕๔๘
ปิยะพันธ์
 จัมปาสุต
อธิบดีกรมการขนส่งทางบก

[เอกสารแนบท้าย]

๑.  แบบรายงานประวัติผู้ขับรถยนต์สาธารณะ
รถยนต์บริการธุรกิจ รถยนต์บริการทัศนาจร

(ดูข้อมูลจากภาพกฎหมาย)

ชัชสรัญ/ผู้จัดทำ
๒๔
มกราคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๖ ง/หน้า ๓๑/๑๙ มกราคม ๒๕๔๙